ภาพรวมการดำเนินงาน โครงการระบบส่งเสริมเกษตรแบบแปลงใหญ่รอบปีที่ผ่านมา
นายขจร เราประเสริฐ รองอธิบดีกรมส่งเสริมการเกษตร กล่าวว่า สำหรับการดำเนินงานโครงการระบบส่งเสริมเกษตรแบบแปลงใหญ่ ปี 2564 ได้เน้นการพัฒนาการเพิ่มประสิทธิภาพการผลิต การบริหารจัดการกลุ่ม การเชื่อมโยงการตลาด ในขณะที่การดำเนินงานในปี 2565 จะเน้นไปที่การพัฒนาด้านลดต้นทุนและเพิ่มประสิทธิภาพการผลิต การพัฒนาศักยภาพของเกษตรกรสู่ Smart Farmer และความเข้มแข็งของเกษตรกลุ่ม/องค์กรวิสาหกิจชุมชน การทำตลาดและการเชื่อมโยง และต่อยอด ปัจจุบันมีแปลงใหญ่รวม 8,319 แปลง เกษตรกรรวม 467,456 ราย พื้นที่รวมกว่า 7 ล้าน 6 แสนไร่ สำหรับการรับรองมาตรฐานการผลิตสินค้าเกษตร เกษตรกรแปลงใหญ่ได้รับการรับรองมาตรฐานแล้วรวม 183,647 ราย ส่วนผลการดำเนินงานของโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ปัจจุบันพบว่า มีกลุ่มแปลงใหญ่ที่แจ้งเข้าร่วมโครงการทั้งสิ้น 3,381 แปลง เนื่องจากคณะกรรมการเครือข่ายแปลงใหญ่จะหมดวาระลง ในวันที่ 18 ตุลาคม 2565 นี้ จึงจะต้องมีการคัดเลือกคณะกรรมการเครือข่ายแปลงใหญ่ชุดใหม่ ซึ่งจะมีวาระการดำรงตำแหน่งระหว่างปี 2565 – 2567 ในทุกระดับ โดยระดับอำเภอ ซึ่งจะคัดเลือกจากประธานแปลงใหญ่ภายในอำเภอ ระดับจังหวัด จะต้องดำเนินการจัดตั้งคณะกรรมการเครือข่ายแปลงใหญ่ก่อน จึงมีการเลือกตั้งประธานแปลงใหญ่ระดับจังหวัดได้ โดยสำนักงานเกษตรจังหวัด และสำนักงานเกษตรพื้นที่กรุงเทพมหานครทำหน้าที่ช่วยในการประสานงาน ระดับเขต จะต้องดำเนินการจัดตั้งคณะกรรมการเครือข่ายแปลงใหญ่ และมีการเลือกตั้งประธานแปลงใหญ่ระดับเขต โดยมีสำนักงานส่งเสริมและพัฒนาการเกษตรที่ 1 -6 ทำหน้าที่ประสานงาน ระดับประเทศ สำนักส่งเสริมและจัดการสินค้าเกษตร กรมส่งเสริมการเกษตร จะดำเนินการเลือกตั้งคณะกรรมการเครือข่ายแปลงใหญ่ และเลือกตั้งประธานแปลงใหญ่ระดับประเทศ รวมถึงการรวบรวมรายชื่อผู้ที่ได้รับการคัดเลือกให้เป็นคณะกรรมการเครือข่ายแปลงใหญ่ระดับจังหวัด ระดับเขต ระดับประเทศ และที่ปรึกษาคณะกรรมการเครือข่าย แปลงใหญ่ เพื่อจัดทำคำสั่งแต่งตั้งเสนออธิบดีกรมส่งเสริมการเกษตรเพื่อพิจารณาลงนามแต่งตั้งต่อไป